་ར་ཝེ། རྡོ་རྗེ་སྐྱིལ་ཀྲུང་ལག་པ་མཉམ་གཞག་སོགས་དང་། སྔགས་དྲན་པ་སྔར་དང་འདྲ། སྟོང་པའི་ངང་ལས་དགྱེས་པ་རྡོ་རྗེ་ཡབ་ཡུམ་གྱི་སྐུར་སྐྱེད་དེ། པདྨ་དང་ཉི་མ་དང་རོའི་སྙིང་གར་གནས་པ། གཡས་རྡོ་རྗེ་གཡོན་ཐོད་པ་རྡོ་རྗེས་མཚན་པ། ཡུམ་གྱི་གྲི་གུག་ཐོད་པ་ཅན། གཉིས་ཀའང་ཕྱག་རྒྱ་ལྔས་བརྒྱན་པ། མི་བསྐྱོད་པས་དབུར་བརྒྱན་པའི་ཡབ་ཀྱི་ཐུགས་ཀར་ཧཱུྃ། ཡུམ་གྱི་ལྟེ་བར་ཨཾ་བསམ་ལ་སྙོམས་པར་ཞུགས་པས། བདེ་བའི་སྟོབས་ཀྱིས་ཨཾ་ནོར་བུར་སོང་། ཧཱུྃ་ཡང་ནོར་བུར་སོང་སྟེ། ཡི་གེ་གཉིས་འོད་དུ་ཞུ་བ་ལས། ཡབ་ཡུམ་གཉིས་ཀྱང་འོད་དུ་ཞུ་སྟེ། མར་མེ་གསལ་བ་ལྟར་བསམས་ལ་མཐར་མི་དམིགས་པར་བྱའོ། ། མི་དམིགས་པ་དེ་ཉིད་སྔོན་ཉམས་སུ་མྱོང་བ་དེ་ལྟ་བུའི་བདེ་བ་ཆེན་པོ༑ ཁམས་གསུམ་པོ་ཐམས་ཅད་སྣང་བ་མེད་ལ། བདེ་བའི་རང་བཞིན་དུ་བྱས་ཏེ་བསྒོམ་མོ། ། དེ་ལྟར་རྟག་ཏུ་བསྒོམས་ན་ལུས་དྭངས་པར་སོང་སྟེ་སངས་རྒྱས་སུ་འགྱུར་རོ། ། ནོར་བུར་ཕྱིན་པའི་དུས་བདེ་བ་མྱོང་བ་ནི་ཤེས་རབ་ཡེ་ཤེས་སོ།  ། ཕྱིས་བླ་མས་ཉམས་མྱོང་དེ།  བདེ་ཆེན་མཚོན་བྱེད་ཡིན་ནོ། ། ཞེས་ངོ་སྤྲད་པ་ནི། བཞི་པ་ཡིན་ཟེར། ཡང་ན་དེ་ངོ་སྤྲོད་དང་བཅས་པ་ཤེས་རབ་ཡེ་ཤེས་ཕྱིས་བསྙེན་བཀུར་བྱས་ཏེ། བླ་མས་སྔོན་མྱོང་བ་དེ་ལུས་ཐམས་ཅད་དུ་བདེ་བས་གང་བར་བྱས་ཏེ། བསྒོམས་ནས་མཐར་ཏྲི་དྷཱ་རུ་བདེ་བ་བསྒོམ་ཞིང་སྐྱེས་པ་ནི་བཞི་པའོ།  ། ཐམས་ཅད་སེམས་སུ་བསྡུ་བྱས་ལ། ། སེམས་ནི་གང་དུའང་མི་རྟོག་གོ ། ཧེ་བཛྲའི་མན་ངག སཾ་བ་ར་དང་ཡང་ཐུན་མོང་ངོ་། ། ཨི་ཐི། །   ། །༈  ཨོཾ་སྭསྟི། འདོད་ཁམས་ཀྱི་སེམས་ཅན་ཕལ་ཆེ་བ་མངལ་ནས་སྐྱེ་བས༑  མོ་ནི་ཕ་ལ་ཆགས་མ་ལ་སྡང་། ཕོ་ནི་དེ་ལས་བཟློག་པར་རོ། ། དེ་ལྟར་སེམས་ཅན་ཀུན་གྱི་དེ་ཉིད་མ་རྟོགས་པར་ཆགས་པས་བཅིངས་ལ། དེ་ཉིད་ཤེས་ན་ལམ་དུ་འགྱུར་ཏེ། འཁྱུད་པ་དང་ཙུམྦ་དང་། དབང་པོ་སྦྱོར་ཙམ་ན་ཕྱིའི་དོན་ལོག ནོར་བུའི་རྩ་བར་ཕེབས་ཙམ་ན། དེས་སེམས་སུ་ཤེས། རྐེད་པར་སླེབ་ཙམ་ན་སྒྱུ་མ། རྩེ་མོར་ཕེབས་ཙམ་ན་རབ་ཏུ་མི་གནས་པར་ཤེས་ཏེ། དེ་ལྟར་སེམས་ཅན་ཀུན་ལ་འབྱུང་ཡང་ངོ་མ་ཤེས་པས། ཕྱིན་ཅི་ལོག་ཏུ་ཞེན་པས་འཆིང་བའི་རྒྱུར་འགྱུར་རོ། ། སྔགས་པ་ལ། བླ་མ་རྣམས་ཀྱིས་ངོ་ཤེས་པར་མཛད་པ་དང་༑  ཆོས་ལྔས་རྟོགས་པར་བྱས་པས། དེ་ཉིད་ཀྱིས་གྲོལ་ཏེ། ཧེ་བཛྲ་ལས། ཇི་ལྟར་འཚེད་པས་ཚིག་པ་ལ། ། མེ་ཡིས་ཡང་ནི་གདུང་བར་བྱ། ། ཞེས་བྱ་བ་ལ་སོགས་པ་གསུངས་སོ། ། ཨི་ཐི། །  ། །༈  རྗེ་བཙུན་རྡོ་རྗེ་རྣལ་འབྱོར་མ་ལ་ཕྱག་འཚལ་ལོ། ། རྗེ་བཙུན་མ་བསྒྲུབ་པར་འདོད་པའི་རྣལ་འབྱོར་པས། དམ་ཚིག་དང་རྗེས་སུ་མཐུན་པའི་ཡོ་བྱད་མ་ཚང་བའམ།  དམ་ཚིག་གི་ཉེས་པ་བྱུང་ན།  དེའི་སྐྱོན་བསལ་བའི་ཕྱིར། དང་པོར་སྦྲང་རྩི།  མར།  ཏིལ་ནག་པོ་གསུམ་བསྲེས་ལ།  སྡིག་པའི་གཟུགས་གསུམ་ལ་སོགས་པ་ཅི་རིགས་བྱ། དེ་ནས་སྲོད་ཀྱི་དུས་སུ་སྣོད་ཤིན་ཏུ་གཙང་མར༑  མར་དཀར་པོ་བཞུ་ལ། རས་དཀར་པོ་དྲི་མ་མེད་པའི་སྡོང་བུ་ལ་མེ་སྦར་ཏེ། དེ་ཆང་གིས་བྱུགས་པའི་ཆོས་འབྱུང་གྲུ་གསུམ་གྱི་སྟེང་དུ་བཞག དེ་ནས་རང་ཉིད་རྣལ་འབྱོར་རྫོགས་པར་བསྒོམས་ལ། སྙིང་གར་སེམས་ཀྱི་རྟེན་ཧཱུྃ་གནས་པ་ལས། ཀཾ་ནག་པོའི་ཕྲེང་བ་ཀྲིག་ཀྲིག་བྱུང་བ། གཟུགས་བརྙན་ལ་བསྟིམ་པ་སྟེ། ཐོག་མེད་ནས་བསགས་པའི་སྡིག་སྒྲིབ་དང་། དམ་ཚིག་གི་ཉེས་པའི་ངོ་བོར་དྲན་པར་བྱ༑  དེ་ནས་མར་མེ་དེ་རྗེ་བཙུན་མ།  རང་གང་བྱེད་དུ་སྐད་ཅིག་གིས་མོས། གཡོན་པའི་མཐེབ་མཛུབ་གཉིས་ཀྱིས། སྡིག་པའི་གཟུགས་དེའི་མགོ་བོ་ནས་དུམ་བུ་དུམ་བུར་བཅད་ཅིང་། རྗེ་བཙུན་མའི་ཞལ་དུ་དབུལ་བར་དམིགས་ལ། སྔགས་རེ་བརྗོད་ཅིང་བསྲེག དེ་ལྟར་རྫས་ཟད་ཟད་བྱ། རྫས་ཟད་ཀྱང་མར་མེ་མ་མནལ་ན༑ དེའི་བར་དུ་བསྒོམ་བཟླས་བྱ། ནངས་པར་ཀོང་བུའི་ནང་གི་རྫས་ཀྱི་ཐལ་བ་རྣམས་ཆུ་བོར་དོར། ཀོང་བུ་ཕྱིས་ལ། ཡང་སྔར་བཞིན་བྱ། མཚན་མ་བཟང་པོ་བྱུང་བྱུང་བྱའོ། ། དཔལ་ལྡན་རི་ཁྲོད་ཞལ་གྱི་གསུང་ངག སྒྲུབ་པ་པོ་ལ་ཕན་པར་བྱེད་པའོ། ། རི་ཁྲོད་པ། མེ་ཏྲཱི་པ། རྒྱ་གར་ཕྱག་ན། ཧང་ངུ་དཀར་པོ། བླ་མ་ལོ་ཆུང་ལེགས་པའི་ཤེས་རབ། བླ་མ་ཨ་སེང་། བླ་མ་ས་སྐྱ་པའོ། །  ། །༈  ཁྱད་པར་དུ་དབང་གི་སྦྱིན་སྲེག་བྱེད་པར་འདོད་ན། ས་ཕྱོགས་དབེན་པར་ཆང་དང་བདུད་རྩིས་མཎྜལ་བྱུགས་ལ། དེར་ལི་ཁྲི་ལ་སོགས་པས་ཐབ་གྲུ་གསུམ་དམར་པོ་བྱ། དེར་ཤིང་གང་རྙེད་བརྩིགས། དེ་ནས་ཀཎྜ་ཀ་རི། མེ་ཏོག་དམར་པོ།  ལན་ཚྭ་དང་།  བུ་རམ་བསྲེས་པའི་རི་ལུ་སྲན་མ་ཙམ་པ་བྱ། གཡས་སུ་གཏོར་མ་དམར་པོ་ཁ་དོག་བསྒྱུར་ལ་བཞག རང་གི་མདུན་དུ་མཎྜལ་དམར་པོར་བྱུགས་པ་ལ། མེ་ཏོག་ཚོམ་བུ་ལྔ་དགྲམ། ཉི་མ་ཕྱེད་དྲང་པོར་གྱུར་པ་ན༑ ལྷའི་བསྒོམ་བཟླས་སྔོན་དུ་སོང་བས་ལྷག་པའི་ལྷའི་སྙིང་པོའི་མཐར། ཆེ་གེ་མོ་ཝ་ཤ་མ་ན་ཡ་ཧྲཱིཿཛཿ ཞེས་ཅུང་ཟད་བཟླས།  དེ་ནས་ཐབ་ཏུ་མེ་སྦར་ལ། བསྲེག་རྫས་གསུམ་པོ་རིམ་པ་བཞིན་མ་ནོར་བར་སྔར་གྱི་སྔགས་དེས། སྔགས་རེས་རྫས་རེས་མོས་སུ་ཇི་སྲིད་རྫས་ཟད་ཟད་བསྲེག་ག ། སྦྱིན་སྲེག་འདི་ཞག་ཉེར་གཅིག་རྫོགས་པར་བྱ། སྒྲུབ་པའི་དུས་འདིར་ཁ་ཟས་མང་པོ་སྟེར་བ་བྱུང་ན་མྱུར་དུ་འགྲུབ་པ་ཡིན་ནོ། ། གཏོར་མ་ལ་བསྔོ་བ་མེད་དེ་འབུལ་ལོ། ། སྤོགས་ཆོག་ལན་གསུམ་གྱིས་མི་འགྲུབ་མི་སྲིད་དོ། ། དབང་གི་སྦྱིན་སྲེག་མདོར་བསྡུས། བླ་མ་ལོ་ཆུང་གི་མན་ངག་གོ ། ཨི་ཐི། །  ། །༈  ཞི་བའི་སྦྱིན་སྲེག་མདོར་བསྡུས་ནི། ས་ཕྱོགས་དེ་དྲི་ཞིམ་པོའི་ཆུས་སྐྱང་ནུལ་བྱ། དེར་རེ་ཁ་དཀར་པོས་ཁྲུ་གང་བསྐོར། ཞི་བའི་ཤིང་ངམ། བ་ལང་གི་ལྕི་བ་སྲོག་ཆགས་མེད་པ་ལ། རྩྭ་ལ་སོགས་པས་མེ་སྦར་ཏེ། མདུན་དུ་ཏིལ་ནག་པོ་བཞག་ལ། རང་ལྷའི་རྣལ་འབྱོར་སྐད་ཅིག་གིས་བསྒོམས་ལ། ལྷག་པའི་ལྷའི་སྙིང་པོའི་མཐར། སརྦ་པཱ་པཾ་ཤཱནྟིཾ་ཀུ་རུ་ཧཱུྃ་སྭཱ་ཧཱ། ཞེས་པ་ཤམ་བུར་བཏགས་ཏེ་ཏིལ་མེ་ལ་བསྲེག གྲངས་བཟུང་། བསྲེག་རྫས་ཟད་པ་དང་། སྟན་དེ་ལས་མ་ལངས་པར། སྙིང་པོ་ཅི་ནུས་གཅིག་བཟླས། དེ་མ་ཐག་ཏུ་ཐལ་བ་ཆུ་བོར་དོར། རྨི་ལྟས་སུ་ཁྲག་སྐྱུགས་པ། འཁྲུ་བ། སྣ་ཁྲག་མང་དུ་བྱུང་བ། ཁྲུས་བྱེད་པ། ལུས་ལས་སྲོག་ཆགས་འཐོན་པ་ལ་སོགས་པ་སྡིག་པ་དག་པའི་རྟགས་དུ་མ་འབྱུང་ངོ་། ། དུས་ལ་ངེས་པ་མེད། འདི་བྱས་ན་ཡིད་ཆེས་ཁྱད་པར་ཅན་སྐྱེའོ།  ། ཨི་ཐི། །  ། །༈  རྒྱས་པ་ལ། ཚེའམ་ལོངས་སྤྱོད་རྒྱས་པར་འདོད་ན། ཐབ་ལ་ངེས་པ་མེད། མེ་གང་ཡང་རུང་བ་ལ་བཏུབ། ལྷག་པའི་ལྷའི་སྙིང་པོའི་མཐར། ལས་ཀྱི་ཤམ་བུ་སོ་སོར་གདགས་ཏེ། ཨཱ་ཡུཿཔུཥྟིཾ་ཀུ་རུ་ཨོཾ། དྷཱ་ན་པུཥྟིཾཀུ་རུ། པུཎྱ་པུཥྟིཾ་ཀུ་རུ་ཨོཾ་ཞེས་པས། དང་པོ་ལ་དཱུར་བའི་མྱུ་གུ། གཉིས་པ་ལ་འབྲས། སོ་བ་མ་ཉམས་པ་བསྲེག ། ཕྱི་ནས་བཟླས་པ་བྱ་བ་ལ་སོགས་པ་གོང་དང་འདྲའོ། ། དེ་དག་ཀྱང་རྒྱུད་ལས། ཏིལ་ནག་པོ་ཡི་སྦྱིན་སྲེག་གིས། ། སྡིག་པ་ཐམས་ཅད་ཞི་བར་བྱེད།  ། དཱུར་བའི་མྱུ་གུའི་སྦྱིན་སྲེག་གིས། ། ཚེ་ཡི་རིག་པ་འཛིན་པར་བྱེད། ། སོ་བ་དག་གི་སྦྱིན་སྲེག་གིས། ། ནོར་གྱི་འབྱོར་པ་ཕུན་སུམ་ཚོགས། ། ཞེས་སོ། ། ཨཱ་ཡུརྡཱ་ཏེ་པུཥྟིཾ་ཀུ་རུ་སྭཱ་ཧཱ།  ཚེའིའོ། ། དྷཱ་ན་པུཥྟིཾ་སྭཱ་ཧཱ། ལོངས་སྤྱོད་ཀྱིའོ། ། བླ་མ་དྷ་བྱང་ཆུབ་སེམས་དཔས་གནང་བའོ། ། འདིའི་བརྒྱུད་པ་ནི། རྡོ་རྗེ་འཆང་། ཛེ་ཏཱ་རི། རྡོ་རྗེ་གདན་པ་ཆེ་བ། བླ་མ་དྷ། བླ་མ་བ་རི་བ། བླ་མ་ཨ། བླ་མའོ། ། ཨི་ཐི། །  ། །༈ གཞན་ཡང་། སྣ་ཚོགས་པའི་སྦྱིན་སྲེག་ནི། ས་བདག་གི་གདོན་གནོད་ན། མར་དང་། ཏིལ་དང་། འབྲས་ཡོས་གསུམ་གྱི་སྦྱིན་སྲེག་བྱ། ནད་གློ་བུར་བ་བྱུང་ན། མར་དང་བྲ་བོ་བསྲེས་པའི་སྦྱིན་སྲེག་བྱ། སྲིན་པོའི་གདོན་གནོད་ན༑ ཤ་སྣ་ཚོགས་མར་དང་བསྲེས་པའི་སྦྱིན་སྲེག་བྱ། བུད་མེད་ཀྱི་གདོན་གྱིས། བྱིང་བ་ལ་སོགས་པར་གྱུར་ན། ཁྲག་སྣ་ཚོགས་བསྐམས་པ་མར་དང་ལྡན་པའི་སྦྱིན་སྲེག་བྱ།  གདོན་སྣ་ཚོགས་གནོད་ན། སྦང་མ་དང་། ལོ་མ་དང་། འབྲུ་སྣ་ཚོགས་དང་། ཚྭ་དང་། མར་བསྲེས་ཏེ་སྦྱིན་སྲེག་བྱ། རྟག་ཏུ་འདྲེས་གནོད་ན་རང་གི་གོས་ཀྱི་དུམ་བུ་དང་། མར་བསྲེས་པའི་སྦྱིན་སྲེག་བྱ། འདི་དག་ནི་མེ་གང་ཡང་རུང་བ་ལ་བྱས་པས་བཏུབ་སྟེ། ལན་བདུན་བདུན་གྱིས་འགྲུབ་པར་འགྱུར་རོ།  ། ཇོ་བོ་རྗེ་ལྷ་ཅིག་ལས་བརྒྱུད་པའོ། ། སློབ་དཔོན་ཆེན་པོ་ཨིནྟྲ་བྷཱུ་ཏིའི་མན་ངག བྱ་བ་བཏང་བའི་སེམས་བཞིན་དུ། ། ཇི་ལྟར་གནས་པ་དེ་ལྟར་གཞག ། ཅེས་པ་སྟེ། བྱ་བ་བཏང་བའི་སེམས་བཞིན་ཞེས་པ་ནི། ལུས་ངག་ཡིད་གསུམ་གྱི་ལས་སྔར་ཟིན་པ་རྣམས་བོར། ཕྱིས་འབྱུང་བ་ལ་མ་ཞུགས་པའི་བར་དེར། རྩོལ་བ་མེད་པར༑ རང་རྡོལ་གྱི་ཡེ་ཤེས་རྟོག་པ་མེད་པ། ལྷན་ཅིག་སྐྱེས་པ་ངང་གིས་སྐྱེ་བ་དེ་བཞིན་དུ། རྩོལ་བ་མེད་པའི་མི་རྟོག་པ་སྐྱེ་སྟེ། ཇི་ལྟར་སྐྱེ་ན་ཇི་ལྟར་གནས་པ་དེ་བཞིན་གཞག ། ཅེས་པ་ཕྱི་ནང་གི་ཆོས་རྣམས་ཇི་ལྟར་གནས་ན། སྐྱེ་འགག་མེད་པ༑ རྩོལ་སྒྲུབ་མེད་པ་དེ་ལྟར་གནས། དེ་ལ་ཇི་ལྟ་བློ་འཇོག་ན། རྩོལ་བ་མེད་པར་སེམས་ལྷུག་པར་བཞག་གོ ། དེ་ལྟར་བཞག་པས། རང་རྡོལ་གྱི་ཡེ་ཤེས་རྟོག་པ་མེད་པ་འབྱུང་བས། དེ་ལ་འབད་པ་མེད་པར་གཞག་གོ ། དེ་ལྟར་མཉམ་པར་བཞག་པས། རྩོལ་བ་མེད་པར་མི་རྟོག་པའི་ཡེ་ཤེས་སྐྱེ་བ་ནི། ཡེ་ཤེས་ཀྱི་ཚོགས། དགག་སྒྲུབ་མེད་པར་ཆོས་ཐམས་ཅད་མ་བཀག་པར་སྤྱོད་པ་ནི་བསོད་ནམས་ཀྱི་ཚོགས་སོ། ། དེ་ལྟར་ཚོགས་གཉིས་བསགས་པས་སྐུ་གསུམ་གྱིས་བསྡུས་པ། བདེ་བ་ཆེན་པོའི་འབྲས་བུ་ཐོབ་པར་འགྱུར་རོ། ། དེ་ལྟར་ཆོས་ཐམས་ཅད་མ་བཀག་པར་སྤྱོད་པ་ནི། ཟས་ལ་སྨེ་གཙང་མེད། གནས་ལ་གཙང་མི་གཙང་མེད། གྲོགས་ལ་བླང་དོར་མེད། དགེ་སྡིག་གི་རྟོག་པ་མེད། མོ་རིགས་ལ་དུས་རྟག་ཏུ་ཕྱག་འཚལ༑ རྒྱལ་པོ་དང་ཕ་མ་ལ་སོགས་པ་ལ་རྡོ་རྗཻ་འཛིན་པར་བསམས་ཏེ་ཕྱག་འཚལ་བ་དང་། སེམས་ཅན་ཐམས་ཅད་ལ་ཟས་གོས་ལ་སོགས་པ་སྟེར་བ་ན། སངས་རྒྱས་ལ་མཆོད་པར་བསམ་མོ།  ། ཡི་གེ་ཕྱེད་པའི་མན་ངག་རྫོགས་སོ།  ། སེམས་ཅན་ཐམས་ཅད་རྒྱལ་བ་ཡིན་པས་གང་གིས་ཀྱང་གྲིབ་མ་ལ་འགོམ་པར་མི་བྱ་ཞིང་། གང་ལ་ཡང་བརྙས་པར་མི་བྱའོ། །  ། །༈  དཔལ་རྡོ་རྗེ་མཁའ་འགྲོ་མ་ལ་ཕྱག་འཚལ་ལོ། ། སློབ་དཔོན་དགའ་རབ་རྡོ་རྗེའི་བརྒྱུད་པ་སྟེ། རང་གི་ལྷག་པའི་ལྷ་མཉེས་པར་འདོད་ཅིང་། དམ་ཚིག་དང་སྡོམ་པ་ལ་སོགས་པ་དག་པར་འདོད་པས། ས་ཕྱོགས་དབེན་པར་བ་བྱུང་ལྔ་དང་དྲི་ཞིམ་པོས་བྱུགས་པར། གྲུ་མོ་ནས་མཐེའུ་ཆུང་གི་རྩའི་ཚད་ཀྱི་རེ་ཁ་དཀར་པོ་ཟླུམ་པོ་ཞིག་བྱ། དེར་འོ་མ་ཅན་གྱི་ཤིང་ངམ། ནགས་ཀྱི་བ་ལང་གི་ལྕི་བ་སྲོགས་ཆགས་མེད་པས་ཐབ་ཅི་རིགས་བརྩིག འབྱོར་ན་གཡོན་དུ་མཆོད་པ་ལྔ་བཤམ། མར་དང་། ཏིལ་ནག་པོ་གཉིས་གཡས་སུ་བཤམ། རྡོ་རྗེ་དྲིལ་བུ་མདུན་དུ་བཞག དེ་ནས་རང་ཉིད་ལྷའི་རྣལ་འབྱོར་སྐད་ཅིག་ཙམ་གྱིས་བསྒོམ། བཟླས་པ་ཅུང་ཟད་བྱ། དེ་ནས་མེ་སྦར་ཏེ། ཐབ་དབུས་སུ་མེ་ལྷ་ཞལ་གཅིག་ཕྱག་གཉིས་པ་སྐད་ཅིག་གིས་བསྐྱེད་དེ།  སྐུ་མདོག་དམར་སེར།  པད་ཟླ་ལ་སེམས་དཔའི་སྐྱིལ་ཀྲུང་གིས་བཞུགས་པ། གཡས་བགྲང་ཕྲེང་། གཡོན་རིལ་བ་སྤྱི་བླུགས་བསྣམས་པ། རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པར་གསལ་གདབ་ཅིང་༑ དངོས་སམ་ཡིད་ལས་བྱུང་བས་མཆོད་ནས། ཨོཾ་ཨགྣ་ཡེ་སརྦ་པཱ་པཾ་ཤཱནྟིཾཀུ་རུ་སྭཱ་ཧཱ། ཞེས་པས་མར་དང་ཏིལ་ལན་གསུམ་གསུམ་འབུལ། དེ་ནས་འདོད་དོན་གསོལ་བ་བཏབ་ལ། འབར་བར་ཐིམ་པར་བསམ། དེ་ནས་རང་གི་ལྷག་པའི་ལྷའི་དཀྱིལ་འཁོར་འཁོར་ལོ་བསྐྱེད་པའམ། སྐད་ཅིག་གིས་དམིགས་ལ། མཆོད་པ་ལྔས་མཆོད། ལྷའི་ཐུགས་ཀར་ས་བོན་དམིགས་ནས། དེ་ཉིད་སངས་རྒྱས་ཐམས་ཅད་ཀྱི་ངོ་བོར་མོས་པས། ལྷའི་སྙིང་པོའམ། ཉེ་སྙིང་གི་མཐར། སརྦ་པཱ་པཾ་ཤཱནྟིཾ་ཀུ་རུ་ཧཱུྃ་སྭཱ་ཧཱ། ཞེས་བཏགས་པས་མར་དང་ཏིལ་གཉིས་ཀ་བརྒྱ་རྩ་ལ་སོགས་པ་འབྱོར་ཚད་བསྲེག་གོ ། དེ་ནས་མཆོད་པ་ལྔས་མཆོད་དེ། དམ་ཚིག་གི་ཉེས་པ་དང་༑ སྡིག་སྒྲིབ་དག་པར་གསོལ་བ་གདབ། དེ་ནས་ཡི་དམ་རང་གི་ཐུགས་ཀར་བསྡུས་ལ། མེ་ལྷ་སྐད་ཅིག་མས་དམིགས་ཏེ། བསྲེག་རྫས་ལྷག་མ་ཅི་འབྱོར་བ་འཕུལ་ལ། མཆོད་ཅིང་བསྟོད་ལ་སྡིག་པ་དང་བར་ཆད་ཞི་བར་གསོལ་བ་གདབ། དེ་ནས་མི་དམིགས་པར་བྱའོ། ། འདི་ནི་ཆོ་ག་ཤིན་ཏུ་བསྡུས་པ་ཡིན་ཏེ། མང་དུ་བྱས་ན་འཕྲལ་དུ་རྨི་ལྟས་བཟང་པོ་ལ་སོགས་པ་འབྱུང་བར་འགྱུར་རོ། ། རྫོགས་སོ༑ ༑ ༑ ༑༈  ལྷག་པའི་ལྷ་ལ་ཕྱག་འཚལ་ལོ། ། གདུག་པ་ཅན་འགའ་ཞིག་ཚར་གཅད་པར་འདོད་པས། རོ་བསྲེགས་པའི་སར། རྡོ་གསུམ་ལ་སྒྱིད་པོ་བྱས་ལ། དེའི་ནང་དུ་ཡམ་ཤིང་ལས་ཐབ་གྲུ་གསུམ་བརྩིག དེའི་སྟེང་དུ་སླ་ང་གཟུགས། ཤ་ཁྲག་གིས་སྦགས་པའི་གཏོར་མ་གཅིག་གཡོན་དུ་བཞག གཡས་སུ་དང་པོར་ནས་ནག་མོ། དེ་ནས་སྐེ་ཚེ། ཡུངས་དཀར། ཡུངས་ནག སལ་ཀ་མར་རྣམས་བཞགམདུན་དུ་ཤོག་བུ་ལ་གནོད་བྱེད་ཀྱི་གཟུགས་བརྙན་བྲིས་ལ་བཞག དེ་ནས་རང་ཉིད་སྐད་ཅིག་གིས་བཅོམ་ལྡན་འདས་རྡོ་རྗེ་ཕུར་པ་ཞལ་གསུམ་གཡས་དཀར། གཡོན་དམར། དབུས་མཐིང་། ཕྱག་དྲུག་ཀས་ཕུར་བུ་འདྲིལ་བ་དུར་ཁྲོད་ཀྱི་ཆས་ཀྱིས་བརྒྱན་པར་བསམས་ལ། ཨོཾ་པ་ཏི་པ་ཤུ་ཧཱུྃ་ཕཊ། ཅེས་པ་སྟོང་བཟླས་ལ། མེ་སྦར་ལ་སླ་ང་དམར་ལྷང་གིས་བསྲེག དེ་ནས་རང་གི་སྙིང